กรมการข้าว ร่วมกับ ตลาด อ.ต.ก. จับคู่ธุรกิจสินค้าผลิตภัณฑ์ข้าวไทยคุณภาพ เพิ่มช่องทางจำหน่ายช่วยเกษตรกร
นายณัฏฐกิตติ์ ของทิพย์ อธิบดีกรมการข้าว กล่าวว่า ได้ร่วมกับองค์การตลาดเพื่อเกษตรกร (อ.ต.ก.) จัดงานจับคู่ธุรกิจสินค้าและผลิตภัณฑ์ข้าวคุณภาพ ตลาด อ.ต.ก.ปี 2565  ระหว่างวันที่ 21-27 กรกฎาคม 2565  โดยมีพิธีลงนามบันทึกข้อตกลงความร่วมมือ 2 ฉบับ  เรื่องการยกระดับความร่วมมือการส่งเสริมและสนับสนุนด้านการตลาดสินค้าข้าวและผลิตภัณฑ์ และการซื้อขายสินค้าข้าวและผลิตภัณฑ์ข้าวคุณภาพ ระหว่างผู้ประกอบการค้าข้าวและผลิตภัณฑ์ข้าวคุณภาพ เพื่อยกระดับคุณภาพชีวิตเกษตรกรผู้ปลูกข้าว โดยคัดเลือกผลิตภัณฑ์ข้าวสารจากเกษตรกร วิสาหกิจชุมชน สหกรณ์การเกษตร ที่มีศักยภาพในการผลิตสินค้าตามมาตรฐานที่กำหนดมาจำหน่ายให้ถึงมือผู้บริโภคภายในงาน ยังมีการนำสินค้าข้าวและผลิตภัณฑ์จากข้าว มาจำหน่ายและจับคู่ธุรกิจกว่า  300 ตัน โดยตั้งเป้าหมายว่าหลังจากการจัดงานจะเพิ่มขึ้นเป็น 1,178.8 ตัน รวมถึงมีการโชว์สินค้าผลิตภัณฑ์จากข้าว กิจกรรมฝึกปฏิบัติการใช้งานแพลตฟอร์มการจับคู่ผู้ซื้อกับผู้ขายสินค้าข้าว  กิจกรรมสาธิต โชว์ ชิม เมนูผลิตภัณฑ์ข้าวและมีร้านจำหน่ายผลิตภัณฑ์ข้าวกว่า 20 ร้านค้า  เช่น ข้าว กข83, ข้าว กข43, ข้าวหอมมะลิทุ่งกุลา ออร์แกนิค อินทรีย์, ข้าวมะลิดำหนองคาย, ข้าวทับทิมชุมแพและผลิตภัณฑ์ข้าวพิซซ่าจากข้าวสังข์หยด